TISCO ประเดิมโชว์กำไรปี 64 โต 12% ตามคาด รับรายได้ค่าฟีเพิ่ม-ขาดทุนเครดิตลด
TISCO ประเดิมโชว์กำไรปี 64 โต 12% ตามคาด มาที่ 6.78 พันลบ. จากปีก่อนมีกำไร 6.06 พันลบ. รับรายได้ค่าธรรมเนียม และรับรู้กําไรจากเงินลงทุนเพิ่มขึ้น-สํารองผลขาดทุนด้านเครดิตที่คาดว่าจะเกิดขึ้นลดลง
TISCO ประเดิมโชว์กำไรปี 64 โต 12% ตามคาด มาที่ 6.78 พันลบ. จากปีก่อนมีกำไร 6.06 พันลบ. รับรายได้ค่าธรรมเนียมเพิ่ม-ขาดทุนเครดิตลด
14 ม.ค. 2565

บริษัท ทิสโก้ไฟแนนเชียลกรุ๊ป จำกัด (มหาชน) หรือ TISCO รายงานผลการดำเนินงานงวดปี 2564 สิ้นสุดวันที่ 31 ธ.ค.2564 ดังนี้

โดยผลการดำเนินงานงวดปี 2564 มีกำไรเพิ่มขึ้น สาเหตุหลักมาจากการเติบโตของธุรกิจตลาดทุน โดยเฉพาะธุรกิจจัดการกองทุน การรับรู้กําไรจากเงินลงทุน และสํารองผลขาดทุนด้านเครดิตที่คาดว่าจะเกิดขึ้น (ECL) ที่ลดลง โดยในปี 2564 บริษัทมีรายได้ที่มิใช่ดอกเบี้ยขยายตัวร้อยละ 9.7 จากปีก่อนหน้า เป็นรายได้ค่าธรรมเนียมจากธุรกิจจัดการกองทุนเพิ่มขึ้นร้อยละ 46.2 ซึ่งมาจากการออกกองทุนใหม่ที่ได้รับการตอบรับที่ดี ประกอบกับคาธรรมเนียมตามผลประกอบการ (Performance Fee) ที่รับรู้ในไตรมาส 4
อีกทั้ง รายได้ค่านายหน้าจากการซื้อขายหลักทรัพย์เพิ่มขึ้นร้อยละ 8.1 ตามปริมาณการซื้อขายในตลาดหลักทรัพย์ที่ปรับตัวดีขึ้น นอกจากนี้บริษัทยังรับรู้กำไรจากเครื่องมือทางการเงินที่วัดมูลค่าด้วยมูลค่ายุติธรรมผ่านกําไรหรือขาดทุน (FVTPL) ที่เพิ่มขึ้น ในส่วนของค่าธรรมเนียมธุรกิจธนาคารพาณิชย์ชะลอตัวลง ได้รับผลกระทบจากกิจกรรมทางเศรษฐกิจที่อ่อนตัวลงจากมาตรการปิดเมืองในระหว่างปีและผลจากการเปลี่ยนแปลงเกณฑ์การปรับลดเพดานอัตราค่าธรรมเนียมของทางการ
ทั้งนี้บริษัท โนมูระ พัฒนสิน จำกัด (มหาชน) เผยว่าวันที่ 14 ม.ค. 2565 TISCO จะประกาศผลประกอบการไตรมาสที่ 4/2564 คาดกำไรสุทธิที่ 1.69 พันล้านบาท เติบโต 4%  จากช่วงเดียวกันของปีก่อน หนุนจากค่าใช้จ่ายสำรองลดลง และกำไรเติบโต 8% จากไตรมาสก่อนหน้าหนุนจากรายได้ค่าธรรมเนียมที่เพิ่มขึ้นตามปัจจัยฤดูกาล ส่วนคุณภาพสินทรัพย์ยังอยู่ในเกณฑ์ดี แนะนำ “ซื้อ” ราคาเป้าหมาย 115 บาท
โดยหากกำไรไตรมาส 4/2564 เป็นไปตามคาด จะทำให้กำไรสุทธิปี 2564 อยู่ที่ 6.72 พันล้านบาท เพิ่มขึ้น 11% และยังคงประมาณการกำไรสุทธิปี 2565 ที่ 6.85 พันล้านบาท เพิ่มขึ้น 2% โดยการเติบโตชะลอตัวลง เนื่องจากธนาคารยังคงคุมเข้มการปล่อยสินเชื่อบางกลุ่ม ประกอบกับคาดต้นทุนทางการเงินลดลงจำกัด และคาด Credit cost ที่ 0.9% ในปี 2565 ลดลงเล็กน้อยจาก 1%  ในปี 2564 คาดธนาคารยังคงต้องการรักษา Coverage Ratio สูงต่อเนื่องเพื่อรองรับความไม่แน่นอน